b'\n_START_ARTICLE_\nMinaret\n_START_PARAGRAPH_\nUn minaret (del franc\xc3\xa8s minaret i aquest del turc minare, pres de l\'\xc3\xa0rab \xd9\x85\xd9\x86\xd8\xa7\xd8\xb1\xd8\xa9,\xc2\xa0man\xc4\x81ra, que significa "far") \xc3\xa9s un element arquitect\xc3\xb2nic distintiu de les mesquites isl\xc3\xa0miques. Consisteix en una torre, normalment adossada a una mesquita i de la qual sobresurt, des d\'on el muetz\xc3\xad realitza la crida a l\'oraci\xc3\xb3 o \xc3\xa0dhan. Les mesquites dels moviments isl\xc3\xa0mics m\xc3\xa9s conservadors com el wahhabisme els consideren innecessaris.\n_START_SECTION_\nFuncions\n_START_PARAGRAPH_\nLa funci\xc3\xb3 principal del minaret \xc3\xa9s proveir un punt elevat des d\'on el muetz\xc3\xad pugui realitzar la crida a la preg\xc3\xa0ria obligat\xc3\xb2ria o salat. Aquesta crida rep el nom, en \xc3\xa0rab, d\'\xc3\xa0dhan, ra\xc3\xb3 per la qual els minarets en \xc3\xa0rab s\xc3\xb3n anomenats m\xc3\xa0dhana. La crida per a la preg\xc3\xa0ria es fa cinc cops al dia: a l\'alba, migdia, mitja vesprada, vesprada i nit. A les mesquites m\xc3\xa9s modernes, l\'\xc3\xa0dhan \xc3\xa9s fet des de la mussal\xc2\xb7la, o sala d\'oraci\xc3\xb3, via micr\xc3\xb2fon pel sistema d\'altaveus del minaret._NEWLINE_A nivell paisatg\xc3\xadstic i simb\xc3\xb2lic, el minaret ha esdevingut un senyal visual que identifica la comunitat musulmana._NEWLINE_Els minarets tamb\xc3\xa9 funcionen com a sistemes d\'aire condicionat: com que el sol escalfa la c\xc3\xbapula, l\'aire \xc3\xa9s aspirat a trav\xc3\xa9s de les finestres obertes cap amunt i fora del minaret, proporcionant aix\xc3\xad una ventilaci\xc3\xb3 natural.'